b"\n_START_ARTICLE_\nJuan Jos\xc3\xa9 Ros\xc3\xb3n P\xc3\xa9rez\n_START_SECTION_\nBiografia\n_START_PARAGRAPH_\nVa n\xc3\xa9ixer el 1933 a la poblaci\xc3\xb3 de Becerre\xc3\xa1, petit municipi situat a la prov\xc3\xadncia de Lugo. Va estudiar ci\xc3\xa8ncies pol\xc3\xadtiques i econ\xc3\xb2miques a la Universitat de Madrid, i posteriorment exerc\xc3\xad la doc\xc3\xa8ncia a l'Escola Oficial de Radiodifusi\xc3\xb3 i de Televisi\xc3\xb3._NEWLINE_Entre 1962 i 1964 fou Secretari General del Sindicat Espanyol Universitari (SEU), moment en el qual pass\xc3\xa0 a ser Director Coordinador i Secretari General de Televisi\xc3\xb3 Espanyola (TVE), c\xc3\xa0rrec que va desenvolupar fins al 1970. Posteriorment entre gener i novembre de 1974 fou Director General de Radiotelevisi\xc3\xb3 Espanyola (RTVE). Conseller de l'Ag\xc3\xa8ncia EFE durant el seu mandat a TVE tamb\xc3\xa9 fou president del Sindicat Nacional de R\xc3\xa0dio i Televisi\xc3\xb3.\n_START_SECTION_\nActivitat pol\xc3\xadtica\n_START_PARAGRAPH_\nL'any 1976 fou nomenat Governador Civil de la prov\xc3\xadncia de Madrid, c\xc3\xa0rrec que va desenvolupar fins al maig de 1980._NEWLINE_En la remodelaci\xc3\xb3 del govern realitzat el 3 de maig de 1980 per part d'Adolfo Su\xc3\xa1rez fou nomenat Ministre de l'Interior, c\xc3\xa0rrec que ocup\xc3\xa0 fins al final de la I Legislatura i en el qual fou confirmat per Leopoldo Calvo-Sotelo. Com a ministre d'Interior als governs de UCD de la segona legislatura, el seu paper va ser clau en la dissoluci\xc3\xb3 d'ETA pm VII Assemblea i en la reinserci\xc3\xb3 dels seus membres."